Þingræður haldnar á Alþingi Íslendinga

[15:02] Í dag, þegar við alþingismenn komum saman til fundar eftir nokkurra daga hlé, er hugur okkar framar öðru bundinn við þá sorgarviðburði sem dundu yfir byggðarlagið á Flateyri aðfaranótt fimmtudags. Eftir mikið hvassviðri og snjókomu dag eftir dag féll snjóflóð með ofurkrafti yfir byggðina, sundraði mörgum íbúðarhúsum og olli tjóni á öðrum. Í snjóflóðinu létust 20 manns. Þess er skammt að minnast að í janúarmánuði féll snjóflóð á byggðina í Súðavík og létust 14 manns af þess völdum. Snjóflóð féllu víða um land í vikunni sem leið og hafa ásamt stórviðri valdið gífurlegu tjóni á mannvirkjum og búfé. Viðleitni manna til að afstýra slíkum áföllum hefur því miður reynst ófullnægjandi. Mest harmsefni í áföllunum þessa óveðursdaga er snjóflóðið á Flateyri. Þar brást sá viðbúnaður sem ætlaður var íbúunum til varnar. Nú þarf að treysta öryggi byggðarinnar og reyna eftir föngum að bæta það tjón sem orðið er. Þar mun koma til kasta Alþingis en hæstvirt ríkisstjórn hefur þegar ákveðið fyrstu aðgerðir til hjálpar og endurreisnar og er um þær samstaða allra þingflokka. Þegar snjóflóðið féll á Flateyri var brugðist skjótt við. Skipulagt var hjálparstarf og stefnt til Flateyrar björgunarliði víða af landinu eftir ýmsum leiðum í tvísýnu vegna óveðurs og ófærðar. Var unnið dag og nótt við að leita þeirra sem grafnir voru í fönninni. Dugnað og ósérhlífni þeirra manna, sem lögðu sig fram við þessi björgunarstörf, ber sérstaklega að þakka og muna. Þökk sé einnig því hjálparliði sem kom til að hjúkra þeim sem lifðu af og veita syrgjendum styrk. Við minnumst harmi lostin þeirra sem létust í snjóflóðinu á Flateyri. Þar fórst fjölskylda, hjón og þrjú ung börn, konur misstu eiginmenn sína, foreldrar börn sín og börn foreldra. Fjöldi ættingja, vina og samstarfsmanna hefur orðið fyrir miklum missi. Vonandi er syrgjendum einhver huggun í samúð þeirra sem fjær standa og vitneskjunni um að bæði hér á landi og erlendis beinast hugir manna til þeirra í löngun til að styrkja þá í orði og verki. Alþingi biður þeim blessunar sem orðið hafa fyrir þungri sorg. Ég bið alþingismenn að minnast hinna látnu og votta syrgjendum samúð með því að rísa úr sætum. --- 
            

[16:05] Borist hafa fjögur bréf um innköllun varamanna. Hið fyrsta er dags. 27. okt. 1995 og er svohljóðandi: ,,Þar sem ég er á förum til útlanda í opinberum erindum og get því ekki sótt þingfundi á næstunni leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþm. Alþb. í Reykjavíkurkjördæmi, Guðrún Helgadóttir, taki sæti á Alþingi í fjarveru minni. Þetta er yður hér með tilkynnt, herra forseti. Svavar Gestsson, 8. þm. Reykv.`` Guðrún Helgadóttir hefur áður tekið sæti á Alþingi á þessu kjörtímabili og er boðin velkomin til starfa. Þá er bréf frá hv. þm. Svanfríði Jónasdóttur, dags. 28. október sl., svohljóðandi: ,,Þar sem ég er á förum til útlanda í opinberum erindum og get því ekki sótt þingfundi á næstu tveimur vikum leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþingmaður Þjóðvaka í Norðurl. e., Vilhjálmur Ingi Árnason, taki sæti á Alþingi í fjarveru minni. Þetta er yður hér með tilkynnt, herra forseti.`` Kjörbréf Vilhjálms Inga Árnasonar hefur þegar verið samþykkt. Því næst er bréf frá hv. þm. Magnúsi Stefánssyni, dags. 27. október 1995, svohjóðandi: ,,Þar sem ég er á förum til útlanda í opinberum erindum og get því ekki sótt þingfundi á næstu tveimur vikum leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþm. Framsfl. í Vesturl., Þorvaldur T. Jónsson bóndi, taki sæti á Alþingi í fjarveru minni. Þetta er yður hér með tilkynnt, herra forseti.`` Kjörbréf Þorvalds T. Jónssonar hefur þegar verið samþykkt. Loks er bréf frá formanni þingflokks sjálfstæðismanna, Geir H. Haarde, dags. í dag, svohljóðandi: ,,Þar sem Árni R. Árnason, 6. þm. Sjálfstfl. í Reykn., getur ekki sótt þingfundi á næstunni vegna veikinda, leyfi ég mér með vísun til 2. mgr. 53. gr. laga um þingsköp Alþingis að óska þess að 1. varaþm. Sjálfstfl. í Reykn., Viktor B. Kjartansson tölvunarfræðingur, taki sæti á Alþingi í fjarveru hans. Þetta er yður hér með tilkynnt, virðulegi forseti.`` Kjörbréf Viktors B. Kjartanssonar hefur þegar verið samþykkt. Þar sem Vilhjálmur Ingi Árnason, Þorvaldur T. Jónsson og Viktor B. Kjartansson hafa ekki áður tekið sæti á Alþingi ber þeim nú að undirrita drengskaparheit að stjórnarskránni.

[16:06] Vilhjálmur Ingi Árnason, Þorvaldur T. Jónsson og Viktor B. Kjartansson hafa undirritað drengskaparheit að stjórnarskránni og eru þeir boðnir velkomnir til starfa á Alþingi.